Argadenn Pickett

Argadenn Pickett (saozneg: Pickett's Charge) a oa bet un dagadenn troadegiezh d'an 3 a viz Gouhere 1863, e-kerzh Emgann Gettysburg. Urzhiet e oa bet gant ar jeneral Kengevreet Robert E. Lee evel lodenn eus e steuñv da dreuziñ linennoù difenn an Unaniezh ha tizhout un trec'h peurglok war an Norzh. An argadenn a oa bet anvet en enor d'ar major jeneral George Pickett, unan eus pennoù an divizionoù eus Lu Stadoù Kengevreet Amerika a oa bet o kemer perzh en argadenn. An dagadenn a oa bet war kreiz Lu an Unvaniezh e Cemetery Ridge, a oa bet raksoñjet da vezañ ul lec'h gwan el linennoù difenn. e keit ma oa ar soudarded Kengevreet o vont war-raok war un hirder 1,6 kilometr (1 mile) war un dachenn digor e oant bet tizhet gant tennoù fuzuilhoù ha tennoù pezhioù kanol an Unvaniezh gwarezet mat. An dachenn digor na roe ket tu d'en em guzhañ, a-benn neuze e oa aes da dizhout an argadourien, ha buan e oa bet skrijus ar c'holloù. Un nebeud soudarded Kengevreet a oa deuet a-benn da dizhout al linennoù difenn enebour ha stourmet o devoa donr-ha-dorn, met a-benn ar fin e oant bet prizoniet pe lazhet. 

Disoc'h an argadenn a oa bet drastus evit ar re Kengevreet, ouzhpenn an hanter eus ar soudarded o devoa kemeret perzh a oa bet lazhet, gloazet pe prizoniet. Argadenn Pickett a oa bet kammdro Emgann Gettysburg, hag ar poent pellañ bet tizhet gant an argadourien a zo bet anvet "high-water mark of the Confederacy". Drast an argadenn a oa bet fin spi ar re Kengevreet da gaout un trec'h peurglok en un emgann, rediet e oant bet da zistreiñ war-gil betek Virginia. Alies eo bet graet eus an emgann un darvoud dreistordinal ha romantel eus ar brezel diabarzh, dreist-holl e su ar vro.
Rummad:Emgann Gettysburg
Rummad:Emgannoù 1863
Rummad:George Pickett
Rummad:Winfield Scott Hancock